- Matyu
- ←
- 22
- →

22
Sauheima ma lar nokoplakurik hiyawu wasilakan li undari mashi
(Lk 14:15-24)
1 Uhu sauheima las nga Jisas ormu mbara, 2 “Os Avui Wasilaka hulaima nokopma orhin or arangoshinak orhi yangak li likwa karem nakwa osa. King lar jikisi orhi nokoplakurik hiyawu las ormu hundujera. 3 Or hundujeshihi ma ol ornjik lerawun landari man or mbashirik limu ira, ma ol masmas or mainhahandari ondon li saweshinak li rakmbahan. Or mbashirik li ihi limu sawera. Hako ma ondo mbeek takurik hishiri ambu lir. 4 Urik ma lal nga ormu sawembara, “Ji ihi karem ji sawe, bulmakau ondon angop a jihi akwa angop a hundujerakowa sir, kolok hiyawu anhi orok ji ramaraka.”
5 Karem or mbarik mashi oson li laha ihi ma ol masmas or mainhahandari ondon limu sawera. Hako li turaha lerawu lihi os li landa landarik limu ira. Lal nowek irik, lal ya newe lihin li landarik limu ira. 6 Hako lal ma ol or mbashirik iri ma ondon li toloho kavakavak li uhu lal limu mandingormera. Mt 21:35 7 Ushirik os erem li uri oson or misihi or waplelenaha awun undari ma orhin or mbashirik li ihi ma ondon simbalesik li jila mandingorme laha yanga lihi nga hik limu suwura. 8 Ushihi ormu mbara, “Mbele mbele akwa ondon angop a hundujerakori lir. Hako ma ol masmas or mainhahandari ondo jivi, karem a mbaha na ushari lir. Hako wahau, ma ondo ma kava lir. 9 Uwosik avak yanga yangak ji ihi ma ol ji heyewa ondo yejen ji sawehe hiyawu anhi torok ji laharaka.” 10 Erem or mbashirik li ihi ma amber ol li heyeri ondo, ma jivi nga ma kava nga, li sawe lahararik aka orhi mu hojera.
11 Aka oso am si hojerik King ma ol aka orok lirin heyekmbaha ormu tara. Or ta heyeri lar mbeek kowe os hiyawu orok li falendari kowe nga nari ambu ri. 12 Ushirik ormu silira, “Awasayi, mir mberem ushiwak kowe os hiyawu torok li falenda kowe nga mi falewa ambu re?”22:12 Judama ondo nombo os li undari karem nandari sir, hiyawu mashama oto kowe os li falendarin lirin handari ri. Karem or silirik mayam ormu lira. 13 Urik ma ol ornjik lerawun landari man ormu mbara, “Ma roton ji kumbatol tavatoloho os nirtle nirndum nashiwak li entlekoronda mishi orok ji ermbenak or layihi lika. Uhu orok or lihi entlembale misihi fu orhin masham koho akwa ri.” Mt 8:12; 25:30; Lk 13:28
14 Ji misi, Avui Wasilaka ma mushak or ushanda lir. Hako ma laptonom or mbashinak yanga orhi orok layikwa lir.”
Takis yan malakama Romik fehe Sisarin li hakwa mo wahau?
(Mk 12:13-17; Lk 20:20-26)
15 Urik Farisi ondo lihi ambek li tirsaha nombo las li eweheyenak Jisas mbele kava las or mbanak li misihi nombo orok orin li kotim ukmbaha limu tirsara. Mk 3:6 16 Uhu li mbashirik lihi ma lal nga Herothi22:16 Herothi ma ondo li hishiri karem, os Judama Romik fehe ma ondohi mashin li misihi lir mbawa hom takis yan li ha nahi, Romik fehe ondo mbeek Avui Wasilakan li lotu unda nombon pantlenda ambu lir. ma lal nga Jisasik li ihi limu mbara, “Tisa, mir mainome nom sawewak ni heyenda mir. Uhu os hulaima nokopma Avui Wasilakan li tiyakwa nombon omek ewesawenda mira. Mir mbeek man ajenda ambu mir. Ma amber, hi ngashi nga hi ngashi ambu nga nakremkop mbanda mira. 17 Unda osik nirin sawenak ni misika, mberem mi hishindu, os takis yan malakama Romik fehe Sisarin ni hakwa oso jivik nakwa os mo wahau?”
Hako Jisas orin li oweioweiheyehe orin li kotim ukurik li mbari oson angop or heyeri sir. 18 Uri osik ormu mbara, “Jir hokophakovimbanda ma jirin, mberem ushiwak anin ji hokovimbakwak ji randu? 19 Wa, ya os ma oton ji hakmbaha ji mbandan mukunak a heyeka.” Karem or mbarik ya las orin limu hara. 20 Urik ormu silira, “Ma fumunyava lawehi nga hi lawehi nga ya torok si wandu?” 21 Urik limu mbara, “Sisarhi vria.” Urik ormu mbara, “Wa, mbele mbele ol Sisarhi ondo indiyok orin ji haka. Hako mbele mbele ol Avui Wasilakahi ondo orin ji haka.” Ro 13:7 22 Karem or mbarik lir mbeek mashi las nga orin li mbakurik nari ambu sir. Urik orin li halaha limu ira.
Sadyusi lal li silir, “Ma ol hahanda indik usahakwa ol mo wahau?”
(Mk 12:18-27; Lk 20:27-40)
23 Judama lal Sadyusi lir. Lir karem hishinda lir, ma ol hahanda mbeek indik usahakwa ambu lir. Oro wolok Sadyusi lal Jisasik li taha limu mbara, Ap 23:8 24 “Tisa, mashi Moseshi karem sawenda sir, os ma lar jikisi nga nor na namber or hashinak maha orhi lar mumbla oson or owehe jikisi nga fri nawa, tlavu ji oto sanjelaka or hahanda orhik nakwa ria. Moses karem or kayeri sir. Lo 25:5 25 Hako mas mahasanje 7-pelak nahandari lir. Uhu sanjelaka or nokoplaha jikisi nga nor na namber hari ria. Ushirik maha orhi mu mumbla oson ewera. 26 Mumblan or ewehe jikisi nga fri na namber hari ri. Ushirik orhi hindiyashi lar erem hari ria. Orokop li nana ihi marika mende erem sirin or ewehe jikisi nga fri na namber hari ri. 27 Am amber li harakoshirik nokove oso er nga hari sira. 28 Hako avak mbanak ni misika, ma ol hahanda kumak indik li usahana wolo nokove oso avak lawehik sivai naku? Mahasanje ondo amber sirin lari ola!”
29 Karem li silirik Jisas mu mbara, “Jir mbeek mashi os Avui Wasilakahi jekambak li kayehendari nga kwambu orhi nga heyekrahakoronda ambu jir. Uwosik os jimu surunduwa. 30 Ma ol hahanda indik li usahawa wolo mbeek hulasihi nokoplakwa ambu lir, wahau. Lir men ensel hevenik linda hom nakwa lira. 31 Hako os ma hahanda indik li usahakwa ambu, karem ji hishi nahi, wa anin ji sawenak a misi, mashi las Avui Wasilakahi jekambak mas mberem li kayer? Karem li kayeri osa, 32 “Avui Wasilaka orhinjik mbari ora “An God Abraham, Aisak, Jekop lihi God anira.” Mashi os or mbari oso mu nirin kormbak mukunduwa Avui Wasilaka mbeek ma ol hahanda lihi God ambu ri, wahau. Or God ma ol linda lihi God oria.” Kis 3:6; Mt 8:11 33 Karem or mbarik mashi oson li misihi limu funurira.
Lo maifu mende
(Mk 12:28-34; Lk 10:25-28)
34 Urik Farisi lal li misiri Sadyusi ondo Jisas nga li anasaweri mbeek mashi kas nga li mbakurik nari ambu sir. Ushirik orhik limu rara. 35 Uhu lihi lar Moseshi lon armek heyendari ma oton li mbashirik Jisasin or oweioweiheyekurik ormu silira, 36 “Tisa, mberemhi lo os maifuk naha lo anandin tikrindu?”
37 Urik ormu mbara, “Jir avak Avui Wasilakan wapnuku jihik ji eweka. Uhu sunguwavu jihi nga masikome jihi nga os ji hishiyarinda jihi nga orin ji haka. Lo 6:5 38 Lo oso maifu mendek naha wasilaka mende sira. 39 Os nindik sinda lo oso karem, ma anandin ji rupshika os jihinjik ji rupshinda hom. Oso maifuk sinda lo nga nakrem nanda vria. Wkp 19:18; Mt 7:12 40 Lo ovro indinga nom lo anandi ondo nga mashi ol profet mbahanda nga tikrihi kishanda vri. Uhu lo ovrohik lo anandi ondo talahanda lir.” Ro 13:10; Ga 5:14
Krais lawehi jikisi ri?
(Mk 12:35-37; Lk 20:40-44)
41 Farisi orok er li lirik Jisas lirin ormu silira, 42 “Jir mberem ji hishindu Krais lawe ri? Jikisi lawehi ri?” Karem or silirik limu mbara, “Ma orto nirambara Devithik nakwa ria.” Jn 7:42
43 Urik Jisas mu mbara, “Os erem si na nahi, mberem ushirik Devit ma oton Wasilaka orhik or mbar? Masikome Avui Wasilakahi Devitin or sauharik karem kayeri ria,
44 “Avui Wasilaka ormu Wasilaka anhin karem sawera, “Mir tapmama anhik lika. Ushinak wutari mihin avak a halashinak mihi siyok sikwa lira.” Buk Song 110:1 Mt 26:64
45 Ji misi, os Devit orhinjik or mbar, “Krais Wasilaka anhi ria.” Karem or mbari sir. Os erem si na nahi, mberem ushiwak Krais nirambara Devithi, karem li mbandu?” 46 Jisas karem lirin or silirik lir mbeek mashi las nga orin li mbakurik nari ambu sir. Uhu mashi las orin li silikurin limu ajera.

- Matyu
- ←
- 22
- →

22:6: Mt 21:35

22:12 22:12: Judama ondo nombo os li undari karem nandari sir, hiyawu mashama oto kowe os li falendarin lirin handari ri.

22:13: Mt 8:12; 25:30; Lk 13:28

22:15: Mk 3:6

22:16 22:16: Herothi ma ondo li hishiri karem, os Judama Romik fehe ma ondohi mashin li misihi lir mbawa hom takis yan li ha nahi, Romik fehe ondo mbeek Avui Wasilakan li lotu unda nombon pantlenda ambu lir.

22:21: Ro 13:7

22:23: Ap 23:8

22:24: Lo 25:5

22:32: Kis 3:6; Mt 8:11

22:37: Lo 6:5

22:39: Wkp 19:18; Mt 7:12

22:40: Ro 13:10; Ga 5:14

22:42: Jn 7:42

22:44: Mt 26:64

© 2005 The Bible Society of Papua New Guinea