- Matyu
- ←
- 14
- →

14
Herot Jisas lerawun or larin or misihi or Jon, karem hishiri ri
(Mk 6:14-29; Lk 9:7-9)
1 Oro wolok Herot14:1 Herot oto hi jeye orhi Antipas. Avoko orhi King Herot oto Maria Jisasin si wari wolok jikisakri ondon mandingormeri ri. Heye Matyu sapta 2. provins Galilin arangondari ma oto mbele mbele ol Jisas urin or misihi 2 ornjik lerawun landa man ormu sawera, “Ma oto Jon man fak tolofalendari ma or a mandingormeri oria. Indik mawak or usahanda osik kwambu orhi nga lerawun ormu landuwa.” Wkp 18:16; 20:21; Lk 13:19-20
3-4 Mberem ushirik Herot wavu erem or hishir? Or maha orhi Filiphi nokoven or masnalari ora. Nokove oso hi sihi Herodias osira. Ushirik Jon or taha os erem or uri kava orhi oson kormbak saweri ria. 5 Ushirik Herot Jonin or mandingormekurik hishiri ri. Hako hulaima nokopma, Jon profet, karem li mbandari osik lirin or ajehe halari ri. Mt 21:26
6 Uhu kandakar nga li lihi ihi Herot nijava orhi os orin si wari wolo oson indiyok or hishihi hiyawu laka las ormu ura. Urik or nga ma orhi ondo nga li lihi li arik Herodias oso jikisnokopji sihi si taha si mblarik limu heyera. 7 Herot am si mblarin or heyehe nor rupshi mendehe mainkwambuk ormu mbara, “Os nyi lakmbaha nyi hishiwan nyi mbanak avak a hakwa sir.” 8 Jikisnokopji oso nijava sihi angop si saukaweshiri osik osmu mbara, “An a rupshiwa karem, Jon man fak tolofalenda ma oto jekapnashi orhin koroho masiji orhin hambiyak ewehe anin haka.” 9 Karem si mbarik Herot sunguwavu orhi kavak simu nara. Hako os or mbari oson mbeek or halakurik nari ambu sir. Os erem or u nahi, ma ol or nga nakrem li lihi ari ma ondo avak li heyenak or humblaraku. Karem or hishihi os si mbari nombo hom ormu ura. 10 Uhu orhi ma lar or mbashirik krawuk or layihi Jonhi jekapnashin or koroho masiji orhin hambiyak or ewehe 11 laharaha sirin ormu hara. Urik sir nga mu nijava sihin hara. 12 Urik ol Jonin tiyandari ma ondo li taha maninimba orhin li laha limu wakor ewera. Uhu li ihi os Jonik talarin Jisasin limu sawera.
Jisas 5,000 man akwan or harik li ari
(Mk 6:30-44; Lk 9:10-17; Jn 6:1-14)
13 Jisas mbele mbele os Jonhik talarin or misihi yanga oson or halaha bot lasik or lawuhu nendekop ma ngashi ambu mishi orok ormu ira. Hako hulaima nokopma os or iri mashin li misihi os or ikuri mishi nombo yok li eskoroho limu ira. 14 Orok li lihi orin limu nikishira. Urik or taha bot oson or halaha lirin ormu heyera. Uhu lirnjik or holoho nor mbarik ol kavamisindari ondo jivik limu nara.
15 Am si homirik ol orin tiyandari ma li taha limu mbara, “Ayo, am homir te. Tos ni liwa mishi ma ngashi ambu re. Tondon mbashinak yanga pasir nanda mishi orok li layihi akwan li frungawuka.” 16 Urik ormu mbara, “Mberem ushiwak li iku? Jir jihinjik akwan ji hanak li aka.” 17 Urik limu mbara, “Wahau te, nir akwa mushak nawa ambu re. Bret tostava yeje nga foome frijip nom nga ni nawa re!” 18 Urik ormu mbara, “Akwa ondon torok ji laharaka.”
19 Uhu or mbashirik ma ol orok liri ondo misambik limu raka lira. Uhu bret tostava ondo nga foome ovro nga nor laha lersuwu yok or mawuhu Avui Wasilakan ormu sawera, ushinak akwa ondon armek or ushinak or hanak li akmbahan. Uhu bretin or toltavaha ol orin tiyandari man or harik li laha ma ondon limu hara. Mt 15:35-39; Mk 8:6-10 20 Urik akwa ondon li aha li krehe limu lira. Uhu akwa sumbuyambun li lahara tirsaha serkawu 12-pelak li wolorik hojeri lira. 21 Ma ol orok liri 5,000-ik nari lira. Hako jikisnokopji nga li kantiri ambu lir.
Jisas leuku heyek or ese iri
(Mk 6:45-52; Lk 6:15-21)
22 Urik Jisas ol orin tiyandari ondon ormu sawera, “Jir masmas bot lasik ji lawuhu kasauyok ji inak avai raka. An a lihi ma rondon a mbashinak li inak amu randu.” 23 Karem or mbaha ma ondon or mbashirik li irik ortonom Avui orhin sawekurik telembak ormu lawura. Uhu am si krinyarik nendekop orok ormu lira. Lk 6:12; 9:28 24 Urik bot os li iri oso am si ihi fa nindik simu nara. Urik suwa si rasaha botin simu jiermbera. 25 Am si harakurik si narik Jisas fa heyek or ese ihi orin tiyandari ma ondohik ormu ira. 26 Fa heyek or ese irik li heyehe li aje mendehe limu mbara, “Ayo wasi lar ori te.” 27 Urik ormu mbara, “Ajewa hala. An mu randu te.” Lk 24:37
28 Urik Pita mu mbara, “Wasilaka, os mirik na nahi, anin mbashinak fa heyek a esehe mir siwa mishik a raka.” 29 Urik Jisas mu mbara, “Wa raka.” Urik Pita botin or halaha fa heyek or esehe Jisasik ormu ira. 30 Hako suwa wasilakak si tasarik or heyehe or ajehe fak or layikurik ormu ura. Uhu normu ushambara, “Wasilaka, anin mi jelyawa!”
31 Urik Jisas kolok Pitan or haitoloho ormu mbara, “Anin mi hishiowenda nombo mihi kwambuk nawa ambu sir. Wavu mihi frijip nawa sir.” Mt 8:26; Mk 4:39 32 Karem or mbaha botik fri lawurik suwa mendek simu nara. 33 Urik ol orin tiyandari ma ondo orin li hausimbausihi limu mbara, “Omendinga sira, mir jikisi Avui Wasilakahi mira.”
Jisas ma ol kavamisindari ondon or urik jivik nari lir
(Mk 6:53-56)
34 Jisas nga ol orin tiyandari ma nga leukun li mbuhu yanga Genesaretik limu lawura. 35 Ma ol orok fehe os or tarin li heyehe yanga yangak li mainharik ma ol kavamisindari ondon Jisasik limu laharara. Unak or mbanak jivik li nakmbahan. 36 Uhu orin limu silira, “Mi halanak kowe mihi kas ni toloho jivik ni naka.” Erem li mbaha kowe orhi nom li toloho jivik limu nara. Mt 9:20-21

- Matyu
- ←
- 14
- →

14:1 14:1: Herot oto hi jeye orhi Antipas. Avoko orhi King Herot oto Maria Jisasin si wari wolok jikisakri ondon mandingormeri ri. Heye Matyu sapta 2.

14:2: Wkp 18:16; 20:21; Lk 13:19-20

14:5: Mt 21:26

14:19: Mt 15:35-39; Mk 8:6-10

14:23: Lk 6:12; 9:28

14:27: Lk 24:37

14:31: Mt 8:26; Mk 4:39

14:36: Mt 9:20-21

© 2005 The Bible Society of Papua New Guinea