- Matyu
- ←
- 16
- →

16
Jisas ma undahi ambu ondon or unak li heyekmbaha li siliri
(Mk 8:11-13; Lk 12:54-56)
1 Urik Farisi lal nga Sadyusi lal nga Jisasin li eweheyenak or mbanak li heyekmbaha li taha limu mbara, “Ma undahi ambu las unak ni heyehe nivai mba, mir Avui Wasilaka mbashirik tari ma mira.” Mt 12:38; Lk 11:16 2-3 Urik ormu mbara, “Ta nor layihi ta flakowak ji heyehe ji mba, “Ushok ta jikwa sir.” Uhu os nirsumbuk matle si rasawak ji heyehe ji mba, “Avak ma rakakwa sir.” Karem ji mbaha mbele mbele ondon ji heyehe yarinda jir. Hako mbele mbele os ter talawak ji heyewa kas ji yari nembes. 4 Jir ter wolok liwa ma jir kava indingo jir. Mbele las ma undahi ambun a unak ji heyekmbaha jimu sili yangonduwa. Hako an mbeek mbele las a unak ji heyekwa ambu sir, wahau. Mbele mbele os profet Jonahik narik ji misindari hom avak erem si nanak ji heyekwa sir.” Karem or mba lafakaha lirin or halaha ormu ira. Mt 12:39; Lk 11:29
Farisi nga Sadyusi nga man li ewesawendari nombo lihin li auheyekmbaha Jisas or mbari
(Mk 8:14-21)
5 Urik Jisas nga ma ol orin tiyandari ma nga fan li mbuhu kauyok limu ira. Hako ol orin tiyandari ma ondo bretin li laha ikurin hishari lir. 6 Urik ormu mbara, “Farisi nga Sadyusi nga ji auheyeka, yis16:6 Yisin or mbari maintontlo sihi karem, mbele mbele os awarikandak nanda oso si naha ihi wasilakak nanda sir, os yis kandakar plauak li ngoroshiwak, plaua oso si kisha larasa wasilakak si nanda hom. lihin.” Lk 12:1 7 Karem or mbarik lihi ambek limu mbara, “Wa bret nga ni laharawa ambu osik mbandar?” 8 Mashi os li mbari oson or misihi ormu mbara, “Jir mbeek mashi anhin misindiyanda ngashi ambu re. An bret indingan a mba, karem jimu hishindu? 9 Jir mbeek kas yariwa ambu jir. Bret tostava yoko hom a toltavaha ma 5,000 ondon a harik li arik akwa sumbuyambu serkawu mbelmbel ji wolor? Mt 14:17-21 10 Bret 7-pelak a toltavaha ma 4,000 ondon a harik li arik akwa sumbuyambu serkawu mbelmbel ji wolor? Mt 15:34-38 11 Ondon jimu hishakashandu? An mbeek bretin a mbawa ambu nir, os a mbawa Farisi nga Sadyusi nga yis lihin ji auheyekmbaha na mbawa nir.” 12 Karem or mbarik livai yarira, or mbeek yis indinga bretin li undarin mbari ambu ri. Or mashi os Farisi nga Sadyusi nga man li ewesawendari mashi lihi oson li auheyekmbaha or mbari sir.
Pita kormbak or saweri, “Jisas Avui Wasilaka mbashirik tari ma ria.”
(Mk 8:27-30; Lk 9:18-21)
13 Uhu Jisas yanga Filipai distrik Sisariak nanda orok or ihi ol orin tiyandari ma ondon ormu silira, “Ma Jikisi Avui Wasilakahi mberem li mbawak ji heyendu?” 14 Karem or silirik limu sawera, “Lal mir Jon, man fak tolofalenda ma mir, karem mbanda lir. Hako lal mir Elaija, karem mbanda lir. Hako lal mir Jeremaia, karem mbanda lir. Hako lal mir profet hoje lar hahanda indik usahanda, karem mbanda lir.” Mt 14:1-2; Mk 6:14-15; Lk 9:7-8 15 Urik ormu silira, “Hako jir jihinjik an lawe, karem ji hishindu?” 16 Urik Saimon Pita mu mbara, “Mir Avui Wasilaka or ermba ermbak linda jikisi indingo orhi mira. Mir hulaima nokopman jivinakmbaha nor kamashirik tahanda ma mira.” Jn 6:69
17 Urik Jisas mu mbara, “Saimon, jikisi Jonhi mirin, avak jip er sikwa mir. Mashi os mi mbawa ma misambik fehe lar mbeek saweshiwak mi mbawa ambu sir, wahau. Avui anhi or hevenik linda mu mirin saweshiwak mimu mbanduwa. Ga 1:15-16 18 Uwosik mirin Pitak amu ushanduwa. Pita maintontlo sihi sunja. Uhu avak sios anhin sunja heye orok a ukwa sir. Ushinak Laulaka kwambu orhi16:18 Mashi Grikhik karem li kayeri sir, “Akayanga os ma li hahanda mishik inda oso mbeek si unak sios anhi tle rakakwa ambu sir.” Mashi kaso maintontlo sihi karem, Laulaka kwambu orhi mbeek si unak Wasilakahi sios kavak nakwa ambu sir. mbeek unak sios anhi tle rakakwa ambu sir, wahau. Jn 1:42; Ef 2:20 19 Uhu ki16:19 Ki os or mbari sauheimak or mbari sir. Kwambu orhi Pitan or harin or mbari sir. os heven akayanga sihin sutlanda oson mihi tavak a hakwa sir. Uwosik os hulaima nokopma kavakava ol li undan li sawenak ji mba, “Avui Wasilaka kavakava jihin laha ermbekwa ri,” karem ji mba nahi, erem ukwa ri. Hako os ji mba, wahau, karem ji mba nahi, or er nga erem mbakwa ri.” Mt 18:18; Jn 20:23 20 Uhu ormu mbara, “Ai ai, avak ma lal ji sawewa hala, an Krais Avui Wasilaka kamahanda ma anira. Karem ji sawewa hala.”
Jisas or haha indik or usahakuri mashin or saweri
(Mk 8:31-9:1; Lk 9:22-27)
21 Uhu Jisas ol orin tiyandari man os Jerusalemik or ikurin ormu sawera. Orok or inak Judama lida lihi nga bikpris nga mashi Moseshin sawendari ma nga orin li kumaifaha orin li mandingormeshinak niri frijip fri ishinak indiyok or usahakurin ormu sawera.
22 Urik Pita mashi oson or misihi Jisasin or laha apsham fri sihi kwambuk ormu mbara, “Wasilaka wahau, oso mbeek mihik erem nakwa ambu sir te!” 23 Urik Jisas or tormblehe Pitan or heyehe ormu mbara, “Laulaka mir haisi! Nombo anhin arangowa hala. Mashi os mi mbawa oso mbeek Avui Wasilakahi mashi ambu sir. Oso mashi tol ma misambik fehe lihi mashi sir.”
24 Uhu lirin ormu sawera, “Os anin ji tiyakunak ji hishi nahi, mbele mbele jihi amber ondon ji halaka. Uhu nomorawu os jihik talakwan ji kishaha anin ji tiyaka. Mt 10:38; Lk 14:27 25 Hako os mbele mbele jihi ondon ji toltambanana nahi, mendek nakwa jir. Hako os anin ji hishindiyaha mbele mbele ondon ji hala nahi, kumak avak ermba ermbak linda anhik nandan jivai laka. Mt 10:39; Lk 17:33; Jn 12:25 26 Os mbele mbele misambik fehe nga mushak ji na nahi, wa mberem ji hishindu, ondo am jirin jelyakundal? Wahau. Ondo mbeek jirin jelyaha ermba ermbak linda oson jirin hakwa ambu lir. Mt 4:8-9 27 Kumak Ma Jikisi Avui Wasilakahi oto ukruharanda orhi nga Avui Wasilaka ensel orhi nga or tawa wolo ma amber ol li unda undan or heyehe yombo yombo lihik or hakwa lir. Sng 62:12; Snd 24:12; Mt 25:31; Ro 2:6; Rev 22:12 28 Omendingak jirin amu sawenduwa, ma tol torok siwa lal li ha namber avak li heyenak Ma Jikisi Avui Wasilakahi malakamak or naha ranak li heyekwa ria.”

- Matyu
- ←
- 16
- →

16:1: Mt 12:38; Lk 11:16

16:4: Mt 12:39; Lk 11:29

16:6 16:6: Yisin or mbari maintontlo sihi karem, mbele mbele os awarikandak nanda oso si naha ihi wasilakak nanda sir, os yis kandakar plauak li ngoroshiwak, plaua oso si kisha larasa wasilakak si nanda hom.

16:6: Lk 12:1

16:9: Mt 14:17-21

16:10: Mt 15:34-38

16:14: Mt 14:1-2; Mk 6:14-15; Lk 9:7-8

16:16: Jn 6:69

16:17: Ga 1:15-16

16:18 16:18: Mashi Grikhik karem li kayeri sir, “Akayanga os ma li hahanda mishik inda oso mbeek si unak sios anhi tle rakakwa ambu sir.” Mashi kaso maintontlo sihi karem, Laulaka kwambu orhi mbeek si unak Wasilakahi sios kavak nakwa ambu sir.

16:18: Jn 1:42; Ef 2:20

16:19 16:19: Ki os or mbari sauheimak or mbari sir. Kwambu orhi Pitan or harin or mbari sir.

16:19: Mt 18:18; Jn 20:23

16:24: Mt 10:38; Lk 14:27

16:25: Mt 10:39; Lk 17:33; Jn 12:25

16:26: Mt 4:8-9

16:27: Sng 62:12; Snd 24:12; Mt 25:31; Ro 2:6; Rev 22:12

© 2005 The Bible Society of Papua New Guinea