- Revelesen
- ←
- 8
- →

8
Sipsip Jikisi warefi yervle os jekamban li lokohondarin or jakori
1 Sipsip Jikisi warefi yervle os jekamban li lokohondarin or jakorik, kolok mbele las mbeek hevenik hukwasiri ambu sir, wahau. 2 Urik ensel 7-pela ondon a heyerik, Avui Wasilaka linda mishi orok li sirik fiwa 7-pelak li harik limu lara.
3 Urik ensel lar hambiya las golik li undari mbele mbele arme kuvasahandarin li ewendarin or toloho alta os ofan li ewe suwundari mishi orok ormu sira. Alta oso golik li uhundari sira. Oso Avui Wasilakahi sia king sindari mishik sindari sira. Urik mbele mbele ol arme kuvasahandarin orin limu hara. Unak ondon or laha Avui Wasilakahi ma os orin li beten undari nga or tirsaha ofa hom or suwukmbahan. Kis 30:1-3; Rev 5:8 4 Or suwurik mbele mbele arme kuvasahandari nga os li beten undari nga hikrisha hom Avui Wasilakahik simu tlehe lawura. 5 Ushihi hi las alta orok or mbirishihi hambiya orok or hal ewehe misambik or ermberik simu layira. Si layirik si krulatavalaha si lervla mblalanaha nenawu simu jira. Kis 19:16-19; Wkp 16:12; Rev 11:19; 16:18
Ensel tovro kavro fiwan li ufunari
6 Urik ensel 7-pela fiwa lihin li toloho li ufunakurik limu hundujera.
7 Urik ensel maifu fiwa orhin or ufunarik ais8:7 Ais oso sunjakombe hom takanda sir. Hako ji tolonak ukuk nakwa sir. nga hi nga fi nga li tirsaha misambik li ermberik limu takara. Urik misambi nga mi ama nga krivi nalmingripmbak li eweshirik krivi namtas hi er simu urakora. Uhu mingrimboska amber hom er nga simu urakora. Kis 9:23-26; Ese 38:22; Jol 2:30
8-9 Urik ensel ome lar fiwa orhin or ufunarik telemba laka hom nandari las hi hom si ukruhu solwarak simu layira. Urik solwara nga mbele mbele ol solwarak fehenda nga sip ol solwarak yandari nga krivi nalmingripmbak li eweshirik limu sira. Urik solwara krivi las fikop simu havira. Urik mbele mbele ol solwarak fehenda er limu harakora. Urik sip ondohi krivi las kavak er simu narakora.
10-11 Urik ensel ome lar fiwa orhin or ufunarik tashingra lar mawale hom or ngokishaha ormu ukuk rakara. Tashingra oto hi orhi, “Jeseng anda.” Urik uku amber krivi nalmingrip li eweshirik krivi lasik or takaha uku oson or urik kavak er simu nara. Urik ma musha uku oson li aha er limu harakora. Jer 9:15
12 Urik ensel ome lar fiwa orhin or ufunarik ta niyaka tashingra krivi nalmingripmbak li eweshirik limu sira. Urik tandi, nirsumbu, takondi, homiri wolo las mbeek ta jiri ambu sir. Niri wolo erem, tamango, nirkundi, am si harakuri wolo las mbeek niyaka nga tashingra nga uri ambu lir. Ese 32:7; Rev 6:12-13
13 Urik apkumbono lar a heyerik, lersuwu nindik or fruhu ihi wasilaka mendek ormu mbara, “Misi, ensel ome nalmingrip ondo am fiwa lihin li ufunanak nomorawu wasilaka mende ma misambik fehendahik si talakwak osmu nanduwa. Karem uwosik lirnjik amu holo, holo, holo mendenduwa.” Rev 9:12; 11:14

- Revelesen
- ←
- 8
- →

8:3: Kis 30:1-3; Rev 5:8

8:5: Kis 19:16-19; Wkp 16:12; Rev 11:19; 16:18

8:7 8:7: Ais oso sunjakombe hom takanda sir. Hako ji tolonak ukuk nakwa sir.

8:7: Kis 9:23-26; Ese 38:22; Jol 2:30

8:10-11: Jer 9:15

8:12: Ese 32:7; Rev 6:12-13

8:13: Rev 9:12; 11:14

© 2005 The Bible Society of Papua New Guinea